SKRIFTLIG FORESPØRGSEL E-2023/01

af Elizabeth Lynne (ELDR) til Kommissionen

(13. juli 2001)

Om: Amerikansk undersøgelse om opfordring af børn til utugt via Internettet

Agter Kommissionen at træffe nogen foranstaltninger med henblik på at behandle de seneste resultater af nogle amerikanske undersøgelser, hvoraf det fremgik, at ét ud af fem børn, som regelmæssigt surfer på Internettet, er blevet kontaktet af fremmede med henblik på sex mindst én gang inden for det sidste år. Undersøgelserne tyder på, at hverken internetfiltre eller forældres kontrol med børnenes brug af Internettet mindeskede sandsynligheden for, at et barn blev opfordret til utugt af en fremmed på Internettet. Da Internettet er verdensdækkende, er det lidet sandsynligt, at disse tendenser optræder isoleret i USA. Agter Kommissionen derfor at foretage en tilsvarende europæisk forskning, der bygger på de amerikanske resultater? Kan Kommissionen endvidere se, at sådanne undersøgelser gør det nødvendigt, at der træffes yderligere foranstaltninger inden for dette område på europæisk plan, som er baseret på STOP og Daphne programmerne og det nyligt vedtagne initiativ fra det svenske formandskab vedrørende bekæmpelse af seksuel udnyttelse af børn og børnepornografi? I bekræftende fald, hvilke foranstaltninger er planlagt for fremtiden?

Den vigtigste undersøgelse, jeg henviser til er følgende: Kimberly J. Mitchell, PhD; David Finkelhor, PhD; Janis Wolak, JD, Risk Factors for and Impact of Online Sexual Solicitation of Youth. Journal of the American Medical Association, Vol 285, No. 23, June 20, 2001.

Der foreligger også en tilsvarende rapport fra Pew Internet and American Life Project. Denne bliver meget snart offentliggjort i sin fulde længde.

Svar afgivet på Kommissionens vegne af António Vitorino

(12. oktober 2001)

Kommissionen har iværksat en række initiativer for at beskytte mindreårige mod de risici, der er forbundet med internettet. Forskellige oplysninger og undersøgelser som den, det ærede medlem nævner, bekræfter, at de initiativer, der er truffet på EU-plan og på det tekniske plan, bør suppleres af foranstaltninger, der træffes af andre myndigheder og organer, blandt andet lokalt.

På EU-plan gives der som led i handlingsplanen om sikker brug af internet(1) 25 mio. EUR i tilskud over fire år til projekter under tre hovedoverskrifter:

- hotlines til at anmelde ulovligt indhold og ulovlige kontakter

- brug af filtre for at give forældre bedre kontrol

- øget kendskab til sikker brug af internet.

Efter indkaldelse af forslag:

- finansieres der hotlines i 11 lande

- finansieres i alt 13 projekter om at forbedre filtreringen og klassificeringen af indholdet

- er der finansieret ni projekter om forbedring af kendskabet i et stort geografisk område (alle medlemsstater med undtagelse af Luxembourg, Norge og Island).

Der er planer om at offentliggøre endnu en indkaldelse af forslag om oplysningsinitiativer ved udgangen af oktober 2001.

Disse initiativer udgør tilsammen et effektivt middel til at støtte retshåndhævelsen i forbindelse med ulovlige aktiviteter og kan benyttes af forældre, som vil beskytte deres børn mod indhold, som ikke er ulovligt, men som de finder skadeligt for børn.

Kommissionen har desuden oprettet et websted http://www.saferinternet.org, hvor man kan abonnere på det månedlige nyhedsbrev for alle, der er interesseret i at øge kendskabet til sikker brug af internettet. Nyhedsbrevet indeholder ud over nyheder en detaljeret beskrivelse af aktiviteterne i forbindelse med EU-støttede projekter. Sjette nummer af nyhedsbrevet blev udsendt i september 2001.

Kommissionen afholdt for nylig en workshop om sikrere brug af den nye interaktive teknologi. Man drøftede blandt andet problemer i forbindelse med nye fænomener som chat og peer-to-peer filoverførsler. Den endelige rapport, som indeholder henstillinger, kan findes på http://www.saferinternet.org/resources/reports.asp.

I forbindelse med STOP-programmet har der været projekter om børnelokkere på internettet, f.eks. Dublin City Universitys CAIR Report. Projekter om dette emne kan også modtage støtte under Stop II-programmet, der netop er blevet vedtaget. Evalueringen af projekterne er endnu ikke afsluttet. Der er også stillet penge til rådighed under Daphne-programmet i dette regnskabsår til at støtte informationskampagner og kampagner for skærpelse af bevidstheden, samt til forebyggende foranstaltninger i forbindelse med pædofili og seksuel udnyttelse og seksuelt misbrug af børn. Evalueringen af projekter inden for dette område foregår i øjeblikket.

Endelig er Rådet i færd med at drøfte Kommissionens forslag til en rammeafgørelse om bekæmpelse af seksuel udnyttelse af børn og børnepornografi(2), herunder børnepornografi på internettet. Under disse drøftelser vil man også inddrage den udtalelse, Parlamentet vedtog den 11. juni 2001. Formålet med udkastet til rammeafgørelse er at nå frem til fælles definitioner af og fælles straffe for straffelovsovertrædelserne seksuel udnyttelse af børn og børnepornografi. I henhold til udkastet til rammeafgørelse skal medlemsstaterne sende Rådets Generalsekretariat og Kommissionen de tekster, de vedtager for at gennemføre rammeafgørelsen i national lovgivning. På grundlag af disse oplysninger vil Rådet vurdere, om medlemsstaterne har truffet de nødvendige foranstaltninger for at efterleve rammeafgørelsen. Denne vurdering vil samtidig gøre det muligt at afgøre, om der er behov for yderligere initiativer for at foretage en indbyrdes tilnærmelse af medlemsstaternes strafferetlige regler for at bekæmpe seksuel udnyttelse af børn og børnepornografi.

(1) EFT C 92 af 1.4.1999.

(2) EFT C 62 E af 27.2.2001.